Eug(enius) episcopus s(eruus) s(eruorum) dei. Dilecto in Christo filio uiro Odoni Burgundie duci salutem et apostolicam benedictionem. Ad industriam catholicorum principum spectare dinoscitur uenerabilia et deo dicata loca affectione debita fouere, diligere et a prauorum hominum incursibus defensare. Vizeliacense monasterium Beate Marie Magdalene quam proprie, quam specialiter ad ius beati Petri pertineat et quod a suae fundationis exordio sub apostolice sedis tutela commissum sit, tam uicini quam longe positi recognoscunt. Ideo que de tua nobilitate plurimum confidentes, idem monasterium et quae ad ipsum pertinent strenuitati tuae duximus attentius commendandum, per presentia scripta rogantes quatinus locum ipsum deuotionis intuitu diligas, protegas et ab eorum infestationibus, qui antiquam eius libertatem nituntur infringere uel turbare, pro beati Petri et nostra reuerentia manuteneas et defendas. Idem scribimus Archimbaldo de Burbono et comiti Thebaldo. Albericus dei gratia Hostiensis episcopus, sedis apostolice legatus, uenerabili fratri P(ontio) Vizeliacensi abbati salutem et dilectionem. Scire uolumus fraternitatem uestram quia comiti Niuernensi studiose pro uobis scripsimus. Quod si eum in pertinatia sua manere uideritis, aliud uobis consilium non damus preter illud quod iam uobis semel et secundo dedimus, ut uidelicet contra Romanorum pontificum priuilegia seu aecclesiae uestre libertatem nichil facere incipiatis. Eug(enius) episcopus s(eruus) s(eruorum) dei.